Turzovka

**Turzovka** je mesto na Slovensku ležiace v Žilinskom kraji, v okrese Čadca.

## Poloha
Rozprestiera sa v reliéfe horskej doliny rieky Kysuca. Väčšina územia leží v Turzovskej vrchovine (podcelky Hornokysucké podolie, Zadné vrchy a okrajovo Kornická brázda), iba časť Turkov patrí do celku Javorníky (časť Rakovská hornatina). Pahorkatinná a vrchovinná časť pohorí sa nachádza v maximálnej výške 700 a celá oblasť je charakteristická kopaničiarskym osídlením.

Mesto je centrom a zakladajúcim členom *[[Mikroregión (útvar obcí)|Mikroregiónu]] Horné Kysuce*.

## Dejiny
Podobne ako pri iných horských oblastiach, aj osídľovanie Kysúc je spojené s valašskou kolonizáciou. Prvá zachovaná písomná zmienka o území „locum Predmér“ je z roku 1580. V listine Bytčianskeho panstva sa ako rok založenia mesta uvádza rok 1598, kedy územie patrilo Turzovcom. Šoltýsom osady bol Adam Bonec a 40 osadníkov z neďalekého Dlhého Poľa, ktorí boli na 12 rokov oslobodení od daní. Panovník povolil osadníkom vybudovať mlyn a pílu, nariadil vybudovať kostol a faru. Vymedzenie hraníc Turzovky vydal v lokačnej listine v roku 1602 palatín Juraj Turzo, pričom prvé storočie sa používal názov *Turzovka, aliter Predmir dicti* (Turzovka, inak nazývaná Predmier). V 18. storočí sa udomácňuje súčasný názov, často aj vo forme Turzofalva, Turzovafalva, Turzowa, Turzovilla, či Turczowka. 

Evanjelický kostol bol dostavaný už v roku 1614, katolícka farnosť bola zriadená pred rokom 1674. Po smrti Juraja Turzu a jeho syna Imricha pripadlo Bytčianske panstvo Mikulášovi Esterházimu. Esterháziovci rozdelili svoje panstvá na obvody, spravované prefektmi na majeroch. Dvorský správca Turzovky sídlil priamo v Bytči, no priamo v meste sídlil *obilník* pre kysucký obvod i hospodár pálenice – *kľúčiar*.
Podľa tereziánskeho urbáru žilo v roku 1784 v Turzovke 4832 obyvateľov v  864 domoch, v roku 1801 to bolo už 5740 obyvateľov.

Hlavnou formou obživy obyvateľov bol popri povinných prácach na panskom majetku pastiersky chov oviec, práca v lese a splavovanie dreva. V Turzovke bolo 15 mlynov a 16 píl, ktoré z vyťaženého dreva pílili dosky a zhotovovali šindeľ. Cestou z Bytče zasa vozili jačmeň a slad do pivovaru. Z remesiel boli zastúpení mäsiari, obuvníci, čižmári, kachliari, hrnčiari, kováči, debnári, súkenníci, tkáči a iní. Miestni obyvatelia podporovali slovenských dobrovoľníkov, zapojených do povstania v rokoch 1848 – 1849. V tomto období mala Turzovke už 7780 obyvateľov, z toho 150 židov, ktorí si tu v roku 1898 postavili synagógu. Esterháziovci predali Bytčianske panstvo v roku 1868 Leopoldovi Popperovi, ktorý veľkú časť majetku prenajal. Štatút mesta bol Turzovke priznaný 22. novembra 1873. V tom čase tu už fungoval poštový úrad (zriadený v 1870) a v roku 1904 bola daná do prevádzky aj telegrafná stanica. Dobrovoľný hasičský spolok bol založený v roku 1890 a 9. júla 1914 bola sprevádzkovaná železničná trať do Makova. 

Veľmi tragické pre mesto bolo obdobie I. svetovej vojny, v ktorej padlo okolo 500 obyvateľov a epidémia škvrnitého týfu si následne vyžiadala ďalších 450 obetí. Pred II. svetovou vojnou mala Turzovka už 11 030 ľudí v 1634 domoch, v roku 1954 to bolo už 14 000 obyvateľov. V tomto roku sa osamostatnila Korňa, Klokočov a Dlhá nad Kysucou, čím výrazne poklesol počet jej obyvateľov. V roku 1950 tu bolo zriadené JRD a v roku 1964 Štátny majetok. Mestské práva boli Turzovke obnovené 10. decembra 1967 a štatút mesta jej bol priznaný od 1. januára 1968. Dovtedy patrila s Petržalkou medzi najväčšie dediny v Československu.

## Časti mesta Turzovka
* Stred
* sídlisko Šárky
* Hlinené
* Predmier
* Vyšný Koniec
* Turkov
* Bukovina - pomenovaná po uhorskej Bukovine
* Závodie
*Kempa

## Kultúra a šport
náhľad|Interiér Kaplnky Panny Márie
V roku 2015 vzniklo Mestské múzeum Karola Točíka. V Turzovke pôsobia aj štyri občianske združenia: *Spolok priateľov Turzovky, FS Bukovinka Turzovka, ŽFS Turzovanka a* *Terra Kisucensis*

Turzovka ľudový dom.jpg|náhľad|Ľudový dom v Turzovke - Hlinenom, NKP z roku 1936
Mestské múzeum Karola Točíka v Turzovke.gif|Logo Mestského múzea Karola Točíka


**Kultúrne podujatia v meste počas kalendárneho roka:**
* **Január**: korčuľovanie pre verejnosť; lyžiarska sezóna vleky Chata Bukovina
* **Február**: Reprezentačný ples mesta Turzovka; Kresťanský ples; Rybársky ples
* **Marec**: Fašiangový sprievod v maskách a kostýmoch
* **Apríl**: výstavy a besedy v Kultúrnom dome; stavanie Mája
* **Máj**: prvomájová prehliadka mažoretiek; Turzovský Vrabčiak - vystúpenie amatérskych skupín; uctenie svätého Floriána patróna hasičov; rybárske preteky - rybníky Turzovka; Cyklokráľ Drotárie; váľanie Mája
* **Jún**: Deň detí na pešej zóne; Turzovka na kolesách; Kysucký maratón, Jánske dni
* **Júl**: Drotária - hudobný festival; Súťaž o najlepší guľáš; Vatra Zvrchovanosti; Kysucký Trabant zraz; O pohár Československej vzájomnosti - futbalový turnaj; Beskyd Rallye - prehliadka auto-veteránov
* **August**: Rock Beskyd Fest - festival rockovej hudby; Beskydský pohár vzájomnosti - medzinárodná súťaž hasičských družstiev; Disco Hody; Turzovka mesto rekordov - pokus o zápis do Guinnessovej knihy svetových rekordov; Beskyd Dance - prehliadky tanečných skupín mažoretiek; Veselica na Kamenci; Turzovská Cifrovačka - medzinárodné stretnutie heligonkárov; jarmok; Práce starých majstrov - prehliadka remesiel; Sprievod mestom
* **September**: preteky v love pstruha dúhového; Šarkaniáda 
* **Október**: jesenná púť na horu Živčák
* **December**: Mikuláš v Turzovke; Vianočné trhy a turzovský Kermaš; adventný a vianočný koncert

## Doprava
Mestom prechádza 9. júla 1914 sprevádzkovaná lokálna železničná trať z Čadce do Makova. Z Čadce vedie na Makov aj cesta II. triedy číslo 487, na ktorú sa v centre mesta pripája cesta na Moravu.

## Turizmus
Okolie mesta láka svojim zachovaným kopaničiarskym osídlením s mnohými tradičnými obydliami. Horné Kysuce sú obľúbeným hubárskym regiónom, na svoje si tu prídu turisti (Kysucká magistrála) a cykloturisti (Kysucká cyklomagistrála), pre ktorých je k dispozícii viacero trás. 

### Turistické chodníky
* po  značke Kysuckou magistrálou cez Riečky
* po  značke z centra severným smerom na rázc. Hlinené (Kys. magistrála), resp. juhovýchodným smerom na Jakubovský vrch
* po  značke z lokality Predmier ku Kornianskemu ropnému prameňu, resp. z centra do osady Hlinené

## Významní rodáci
* Tomáš Uhorčík († 1713), vodca jánošikovej družiny
* Marko Gažík (* 1887 – † 1947), politik
* Ján Haranta (* 1909 – † 1983), básnik a prekladateľ
* Rudolf Jašík (* 1919 – † 1960), prozaik, básnik a publicista
* Ondrej Zimka (* 1937), maliar, grafik, ilustrátor a karikaturista, bývalý manžel herečky Milky Zimkovej
* Štefan Šimák (* 1948), novinár, zakladateľ 7 PLUS
* František Dlhopolček (* 1953), diplomat, veľvyslanec SR v Keni
* Ľubomír Bulík (* 1957), generál
* Jozef Marec (* 1958),  detský lekár, spisovateľ a etnograf, venujúci sa regiónu Kysúc

## Partnerské mestá
*  Frýdlant nad Ostravicí, Česko
*  Kęty, Poľsko

## Referencie

## Pozri aj
* Zoznam kultúrnych pamiatok v Turzovke

## Iné projekty

## Externé odkazy
* 


Kategória:Okres Čadca
Kategória:Mestá na Slovensku
Kategória:Katolícke pútnické miesta
Kategória:Pútnické miesta na Slovensku